KOMMISSIONENS FORORDNING (EF) Nr. 2801/1999

af 21. december 1999

om ændring af forordning (EØF) nr. 3887/92 om gennemførelsesbestemmelser for det integrerede system for forvaltning og kontrol af visse EF-støtteordninger

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger(1), senest ændret ved forordning (EF) nr. 1036/1999(2), særlig artikel 12, og

ud fra følgende betragtninger:

(1) De beslutninger, der er vedtaget om reform af den fælles landbrugspolitik, nødvendiggør ændringer i det integrerede forvaltnings- og kontrolsystem (i det følgende benævnt "det integrerede system").

(2) på baggrund af erfaringerne fra anvendelsen af det integrerede system er det nødvendigt at fastlægge generelle regler, der gælder ensartet i alle medlemsstaterne;

(3) de økonomiske transaktioner foregår i stigende grad elektronisk, og medlemsstaterne bør have mulighed for at fastsætte nationale bestemmelser, der tillader elektronisk indgivelse af støtteansøgninger under det integrerede system;

(4) hvis det ved besigtigelsen viser sig, at der er betydelige uregelmæssigheder, skal der ifølge artikel 6, stk. 3, i Kommissionens forordning (EØF) nr. 3887/92(3), senest ændret ved forordning (EF) nr. 1678/98(4), foretages yderligere kontrol i det igangværende år; anvender medlemsstaterne telemåling til kontrollen, bør de sikre, at den yderligere kontrol udføres ved traditionel kontrol på stedet, hvis den ikke længere kan udføres ved telemåling det pågældende år,

(5) til supplering af oplysningerne i kontrolrapporterne bør det fastsættes, at de også skal omfatte resultaterne af markmålinger;

(6) for at Kommissionen kan overvåge det integrerede system må hver medlemsstat indsende sine årlige kontrolstatistikker indeholdende specifikke oplysninger;

(7) der må fastsættes regler for, hvem der er støtteberettiget i visse tilfælde, hvor en bedrift overdrages;

(8) denne ændring er en lejlighed til at øge forordningens klarhed ved hjælp af en række præciseringer og omformuleringer; disse ændringer begrænses til et minimum for ikke at bebyrde de nationale forvaltninger, der kender det integrerede system, med unødige ændringer;

(9) Kommissionens forordning (EØF) nr. 3887/92, bør derfor ændres tilsvarende;

(10) Komitéen for Den Europæiske Udviklings- og Garantifond for Landbruget har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

I forordning (EØF) nr. 3887/92 foretages følgende ændringer:

1) Artikel 2 ændres således:

a) Stk. 4 affattes således: "4. Medlemsstaterne kan beslutte ikke at yde støtte, hvis beløbet pr. støtteansøgning ikke overstiger 50 EUR."

b) Stk. 5 udgår.

2) Artikel 4 ændres således:

a) I stk. 1, tredje afsnit, affattes de indledende sætninger således: "Anvendelsesformer, som ikke er omfattet af det integrerede system, anføres i en eller flere rubrikker for 'anden anvendelse'. Følgende anvendelser anføres dog særskilt:"

b) I stk. 1, tredje afsnit, affattes tredje og fjerde led således: "- støtte til miljøvenligt landbrug (Rådets forordning (EF) nr. 1257/1999(5), afsnit II, kapitel VI, og artikel 55, stk. 3)

- arealbaseret støtte til skovrejsning (forordning (EF) nr. 1257/1999, afsnit II, kapitel VIII, og artikel 55, stk. 3).".

c) Stk. 2, litra a), affattes således: "2. a) Efter udløbet af den frist, inden for hvilken ansøgningen om arealstøtte skal indgives, kan ansøgningen ændres, hvis myndighederne senest modtager ændringerne på det tidspunkt, der er fastsat for tilsåning, eller det tidspunkt, der er fastsat i overensstemmelse med Rådets forordning (EF) nr. 1251/1999(6), og hvis følgende betingelser overholdes:

i) For så vidt angår markerne, kan der kun foretages ændringer i behørigt begrundede tilfælde som f.eks. dødsfald, indgåelse af ægteskab, køb eller salg eller indgåelse af lejekontrakt. Medlemsstaterne fastlægger de nærmere bestemmelser herom. Dog kan en mark, der er angivet som udtaget jord eller foderareal, ikke føjes til marker, der allerede er angivet som udtaget jord eller foderareal, medmindre det er behørigt begrundet ifølge bestemmelserne, og marken skal i så fald allerede være medtaget som udtaget jord eller foderareal i en støtteansøgning fra en anden landbruger; sidstnævnte ansøgning ændres tilsvarende.

ii) Der kan foretages ændringer af anvendelse eller støtteordning. Dog kan en mark ikke føjes til marker, der er angivet som udtaget jord.

Ved afvigelse fra første afsnit og selv efter det tidspunkt, der er fastsat for tilsåning, eller det tidspunkt, der er fastsat i overensstemmelse med forordning (EF) nr. 1251/1999, kan en medlemsstat give tilladelse til, at et område kan tilbagetrækkes fra arealstøtteordningen. Ændringen skal meddeles skriftligt, inden den kompetente myndighed har givet nogen meddelelse vedrørende resultaterne af de administrative kontroller, der omhandler de berørte områder, eller vedrørende kontrolbesøg på den pågældende bedrift."

d) Stk. 5, første led, erstattes af følgende to led: "- den særlige præmie for kvæg (handyr) og/eller ammekopræmien, hvis de pågældende landbrugere er fritaget for belægningskravet og ikke anmoder om ekstensiveringspræmie

- slagtepræmien ifølge artikel 11 i Rådets forordning (EF) nr. 1254/1999(7)."

e) Stk. 6 affattes således: "6. Ansøgningen om arealstøtte fra enkeltproducenter, der er medlemmer af en producentsammenslutning som omhandlet i artikel 1, stk. 2, i Rådets forordning (EØF) nr. 3493/90 (4), og som for samme kalenderår foruden præmien til moderfår eller geder anmoder om støtte under en anden EF-ordning, skal omfatte alle de marker, sammenslutningen anvender. I dette tilfælde fordeles foderarealet mellem de pågældende producenter i forhold til de individuelle lofter, jf. artikel 6 i Rådets forordning (EF) nr. 2467/98(8), der gælder for producenterne den 1. januar i det pågældende år."

3) Artikel 5 ændres således:

a) Stk. 1, første afsnit, sjette led, affattes således: "- i givet fald den individuelle referencemælkemængde, som er tildelt producenten den 31. marts forud for begyndelsen af den tolvmånedersperiode for tillægsafgiften, der begynder i det pågældende kalenderår; er denne mængde ikke kendt på ansøgningsdatoen, meddeles den myndighederne snarest muligt."

b) Stk. 1, andet afsnit, affattes således: "Medlemsstaten kan beslutte, at nogle af disse oplysninger ikke skal anføres i ansøgningen, hvis de allerede er meddelt myndighederne. Medlemsstaterne kan også fastsætte, at nogle af disse oplysninger kan eller skal fremsendes via et eller flere organer godkendt af medlemsstaten.

Ansøgeren forbliver imidlertid ansvarlig for de fremsendte data over for myndighederne. Medlemsstaten fastsætter, at landbrugeren har mulighed for afhjælpning, hvis der fremsendes ukorrekte eller ufuldstændige data, forudsat at ansøgeren er uden skyld i dette."

c) Stk. 2 udgår.

d) Stk. 1 bliver eneste stykke.

4) Efter artikel 5 indsættes som artikel 5a: "Artikel 5a

Medlemsstaterne kan med passende forholdsregler tillade, at ansøgninger efter artikel 4 og 5 indsendes elektronisk. Der træffes i så fald passende foranstaltninger til at sikre:

a) at alle krav i artikel 4 og 5 opfyldes, og at ansøgeren identificeres entydigt

b) at myndighederne modtager alle nødvendige bilag inden for samme tidsfrister som for ansøgninger indgivet via traditionelle kanaler

c) at der ikke diskrimineres mellem producenter, der anvender traditionelle kanaler, og producenter, der vælger elektronisk fremsendelse

d) at Det Europæiske Fællesskabs finansielle interesser som omhandlet i artikel 8 i Rådets forordning (EF) nr. 1258/1999(9) beskyttes tilstrækkeligt."

5) Artikel 5a bliver derefter artikel 5b og affattes således: "Artikel 5b

En støtteansøgning kan på et hvilket som helst tidspunkt efter indgivelsen korrigeres, hvis der foreligger klare fejl, som myndighederne har anerkendt, jf. dog artikel 4, 5 og 5a."

6) Artikel 6 ændres således:

a) Stk. 2 affattes således: "2. Den administrative kontrol, der er nævnt i artikel 8, stk. 1, i forordning (EØF) nr. 3508/92 skal navnlig omfatte:

a) krydskontrol af de anmeldte marker og dyr for at sikre, at samme støtte ikke ydes mere end én gang for samme kalenderår/produktionsår, og for at undgå ubehørig kumulering af støtte ydet under EF-støtteordninger, der bygger på indberetning af arealer

b) når den elektroniske database er fuldt operationel, jf. artikel 5 i Rådets forordning (EF) nr. 820/97(10), krydskontrol til sikring af, at der kun ydes EF-støtte for kvæg, hvis fødsel, bevægelser og død er behørigt indberettet til den kompetente myndighed omhandlet i artikel 7, stk. 1, i forordning (EF) nr. 820/97

c) når den elektroniske database er fuldt operationel, jf. artikel 5 i Rådets forordning (EF) nr. 820/97, krydskontrol til sikring af, at præmiebetalinger under støtteordningerne i artikel 4, stk. 6, og artikel 11 i forordning (EF) nr. 1254/1999 kun foretages til producenter, der har overholdt deres forpligtelser vedrørende de perioder, hvor dyrene skal holdes på bedriften som fastsat i Kommissionens forordning (EF) nr. 2343/1999(11)."

b) Stk. 3, andet led, affattes således: "- 5 % af ansøgningerne om arealstøtte."

c) Efter stk. 3 indsættes som stk. 3a: "3 a. Hvad angår ansøgninger om husdyrstøtte eller erklæringer om deltagelse, kan medlemsstaten beslutte at nedsætte de i stk. 3 omhandlede 10 % for kontrol på stedet til 5 %, hvis der i mindst et år har eksisteret en fuldt operationel elektronisk database som omhandlet i artikel 5 i forordning (EF) nr. 820/97, der sætter medlemsstaten i stand til at udføre effektiv krydskontrol inden for rammerne af det integrerede system. Databasen skal give tilstrækkelig sikkerhed for nøjagtigheden af de data, den indeholder for de pågældende former for husdyrstøtte eller dertil knyttede betalinger:

Fra det år, hvor kontrollen på stedet udføres i mindsteomfanget på 5 %, udføres den i fuld udstrækning i den periode, dyrene skal holdes på bedriften, og indtil de uregelmæssigheder, der konstateres ved kontrollen på stedet, udtrykt i antal dyr ikke udgør over 2 % af de kontrollerede dyr. Dette sidste krav gælder ikke for kontrol af dyr under støtteordningerne omhandlet i artikel 4, stk. 6, og artikel 11 i forordning (EF) nr. 1254/1999."

d) Stk. 5 affattes således: "5. Kontrollen på stedet foretages uanmeldt. Dog kan der gives et varsel med den strengt fornødne frist, som dog generelt ikke kan overskride 48 timer.

Kontrollen på stedet skal dække alle marker, for hvilke der ansøges om støtte under EF-ordninger omhandlet i artikel 1, stk. 1, i forordning (EØF) nr. 3508/92. Den faktiske besigtigelse ved kontrollen på stedet kan imidlertid begrænses til en stikprøve omfattende mindst halvdelen af de marker, som der er indgivet ansøgninger for. Medlemsstaterne fastsætter og anvender kriterierne for udvælgelsen af stikprøven. Hvis der konstateres fejl, udvides stikprøven.

Kontrollen på stedet vedrørende husdyrpræmier skal dække alle dyr, der skal kontrolleres under en støtteordning. Mindst 50 % af den minimumskontrol, der er fastsat for dyr, skal foretages i den periode, hvor dyrene skal holdes på bedriften. Dette sidste krav gælder ikke for kontrol af dyr under støtteordningerne omhandlet i artikel 4, stk. 6, og artikel 11 i forordning (EF) nr. 1254/1999. Kontrollen kan kun foretages uden for den periode, hvor dyrene skal holdes på bedriften, hvis listerne omhandlet i artikel 4 i direktiv 92/102/EØF eller artikel 3, litra d), i forordning (EF) nr. 820/97 foreligger.

Kontrollen på stedet i henhold til denne forordning skal i de relevante tilfælde udføres sammen med den kontrol, der skal foretages efter andre EF-regler."

e) Stk. 6, litra a) og b), affattes således: "a) kontrol af, at det samlede antal dyr, der er på bedriften, og som kan omfattes af den pågældende støtteordning, svarer til det antal støtteberettigede dyr, der er indført i landbrugerens register og indberettet til den elektroniske database i overensstemmelse med artikel 7 i forordning (EF) nr. 820/97

b) kontrol på grundlag af det register, producenten fører, af, at alle de dyr, der er indgivet ansøgninger for inden for de sidste tolv måneder forud for kontrollen på stedet, er blevet holdt i hele den foreskrevne periode, og at dataene er de samme som indberettet til databasen. Når medlemsstaten anvender artikel 6, stk. 3, litra a), og ved hjælp af oplysningerne i databasen oprettet i overensstemmelse med artikel 5 i forordning (EF) nr. 820/97 allerede har kontrolleret, at den foreskrevne periode er overholdt, kan denne del af kontrollen på stedet udføres ved en repræsentativ stikprøve."

f) Stk. 6, litra d), første afsnit, affattes således: "d) kontrol af, at alt kvæg, der er på bedriften, og for hvilket der allerede er indgivet støtteansøgninger, eller som der kan indgives støtteansøgninger for på et senere tidspunkt, er identificeret ved hjælp af øremærker og pas og indført i landbrugerens register og indberettet til den elektroniske database i overensstemmelse med forordning (EF) nr. 820/97."

g) Stk. 6, andet og tredje afsnit, erstattes af følgende afsnit: "Den i første afsnit, litra d), omhandlede kontrol skal foretages individuelt for alt hankvæg, for hvilket der er indgivet ansøgning om den særlige præmie for oksekød. For alt andet EF-støtteberettiget kvæg, der er på bedriften, kan kontrollen af, om registret er ført korrekt, og om oplysningerne i databasen er korrekte, foretages ved stikprøver, forudsat at der opnås et pålideligt og repræsentativt kontrolniveau."

h) Efter stk. 6 indsættes som stk. 6a, 6b og 6c: "6 a. Hvad angår den særlige oksekødspræmie omhandlet i artikel 4, stk. 6, og slagtepræmien omhandlet i artikel 11 i forordning (EF) nr. 1254/1999, foretages der kontrol på stedet hos mindst 30 % af alle deltagende slagterier udvalgt på basis af en risikoanalyse. Den skal omfatte a posteriori dokumentkontrol og fysisk kontrol og en sammenligning med oplysningerne i databasen i overensstemmelse med artikel 7 i forordning (EF) nr. 820/97. Kontrollen på stedet på slagterierne skal også dække de oversigter over slagteattester (eller de oplysninger, der gør det ud for attester), der er sendt til andre medlemsstater som omhandlet i artikel 35, stk. 3, i Kommissionens forordning (EF) nr. 2342/1999.

Kontrollen på slagterierne skal dække mindst 5 % af det samlede antal dyr, for hvilke der er gjort krav på præmie for et givet år.

Den fysiske kontrol på slagterierne skal om nødvendigt også omfatte en efterprøvning af, at de slagtekroppe, der vejes, er berettigede til præmie. De kompetente kontrolmyndigheder fører optegnelser over sådan kontrol med bl.a. identificeringsnumre og slagtet vægt for alle dyr, der slagtes og kontrolleres ved den pågældende kontrol på stedet.

Hvad angår præmien for dyr, der udføres til tredjelande, sikrer medlemsstaterne, at mindst 10 % af de dyr, for hvilke der gøres krav på eller forventes gjort krav på præmie, underkastes en identitetskontrol på det tidspunkt, hvor de læsses til eksport, og det tidspunkt, hvor de forlader Fællesskabets område.

Stikprøverne på 5 % og 10 % i andet og fjerde afsnit skal være repræsentative. Medlemsstaten kan nedsætte de 30 % i første afsnit til 15 % på de betingelser, der er fastsat i stk. 3a.

6 b. For så vidt angår ekstensiveringspræmien omhandlet i artikel 13 i forordning (EF) nr. 1254/1999, skal kontrollen på stedet omfatte alle dyr efter forordningens artikel 13, stk. 3, litra a). Ved kontrollen på stedet skal det særlig undersøges, om det samlede antal dyr, der findes på bedriften, svarer til det antal dyr; der er opført i landbrugerens liste og indberettet til den elektroniske database i overensstemmelse med artikel 7 i forordning (EF) nr. 820/97. Rigtigheden af oplysningerne i listen og databasen kontrolleres, og, hvis det er hensigtsmæssigt og nødvendigt, udføres der en stikprøvekontrol af bilag såsom købs- og salgsfakturaer, slagteattester, veterinærdokumenter og pas som omhandlet i artikel 6 i forordning (EF) nr. 820/97.

6 c. Afslører en stikprøvekontrol alvorlige uregelmæssigheder, øges kontrollens omfang og rækkevidde, så der sikres et passende kontrolniveau."

i) Stk. 9 affattes således: "9. Hvad angår de supplerende betalinger omhandlet i artikel 15 i forordning (EF) nr. 1254/1999, anvender medlemsstaterne, så vidt det er hensigtsmæssigt, kontrolreglerne fastsat i stk. 1-6c. Hvis det som følge af den måde, ordningen med supplerende betalinger er opbygget på, ikke er hensigtsmæssigt at anvende nævnte regler, sørger medlemsstaten for en kontrol, der sikrer samme kontrolniveau som principperne fastsat i denne forordning."

7) I artikel 7, stk. 1, indsættes efter andet led følgende nye afsnit: "Anvender en medlemsstat telemåling, udføres den i artikel 6 omhandlede yderligere kontrol ved traditionel kontrol på stedet, hvis den ikke længere kan udføres ved telemåling i det indeværende år."

8) Efter artikel 7 indsættes den eksisterende artikel 12 som ny artikel 7a og affattes således: "Artikel 7a

1. For hver kontrol på stedet skal der udfærdiges en rapport.

2. For kontrol på stedet vedrørende støtteansøgninger skal rapporten bl.a. indeholde oplysninger om:

a) grunden til besøget

b) de kontrollerede støtteordninger og ansøgninger

c) de tilstedeværende personer

d) antallet af besigtigede marker, antallet af opmålte marker og resultaterne for hver mark samt de anvendte opmålingsmetoder

e) antallet og arten af de dyr, der blev forefundet på stedet, og i givet fald de kontrollerede øremærkenumre og oplysninger i listen og den elektroniske database samt resultaterne af kontrollen og eventuelle særlige bemærkninger vedrørende bestemte identificeringsnumre.

Landbrugeren eller hans repræsentant kan underskrive rapporten. Han kan enten blot bekræfte, at han var til stede under kontrollen, eller tilføje bemærkninger til den.

Hvis medlemsstaterne foretager kontrol på stedet efter denne forordning i forbindelse med kontrol efter Kommissionens forordning (EF) nr. 2630/97(12), suppleres rapporten med de rapporter, der er omhandlet i sidstnævnte forordnings artikel 2, stk. 5.

3. Hvad angår den kontrol på slagterier, der er omhandlet i artikel 6, stk. 6a, første afsnit, kan rapporterne bestå i en angivelse i slagteriernes regnskabssystem af, hvilke dyr der er kontrolleret.

Hvad angår kontrol af individuelle dyrs identitet på det tidspunkt, hvor de læsses til eksport, og det tidspunkt, hvor de forlader Fællesskabets område, som omhandlet i artikel 6, stk. 6a, fjerde afsnit, er det tilstrækkeligt med en forenklet rapport, der angiver, hvilke dyr der er kontrolleret.

4. Hvis kontrol på stedet foretaget i overensstemmelse med artikel 6, stk. 5, i denne forordning afslører, at forordning (EF) nr. 820/97 er blevet overtrådt, sendes der hurtigst muligt kopier af rapporterne om kontrol på stedet efter denne forordning til de myndigheder, der er ansvarlige for anvendelsen af forordning (EF) nr. 2630/97."

9) Den eksisterende artikel 13 bliver ny artikel 7b og affattes således: "Artikel 7b

Medmindre der foreligger force majeure, afvises ansøgningen, hvis en kontrol på stedet ikke kan gennemføres på grund af forhold, der kan tilskrives landbrugeren eller hans repræsentant."

10) Artikel 8 ændres således:

Stk. 1, andet afsnit, affattes således: "I denne artikel forstås ved 'ansøgning' en ansøgning om arealstøtte, en ansøgning om husdyrstøtte og en ændring af en ansøgning om arealstøtte som nævnt i artikel 4, stk. 2."

11) Artikel 9 ændres således:

a) Stk. 2, tredje afsnit, bliver stk. 3 og affattes således: "3. I tilfælde af urigtige angivelser, som er forsætlige eller skyldes grov uagtsomhed:

a) udelukkes landbrugeren fra vedkommende støtteordning omhandlet i artikel 1, stk. 1, i forordning (EØF) nr. 3508/92 for det pågældende kalenderår, og

b) hvis der er tale om en forsætlig urigtig angivelse, desuden fra enhver støtteordning omhandlet i artikel 1, stk. 1, i forordning (EØF) nr. 3508/92 for det følgende kalenderår for et areal, der svarer til det, støtteansøgningen blev afvist for."

b) Det eksisterende stk. 2, fjerde afsnit, bliver stk. 2, tredje afsnit.

c) I det eksisterende stk. 2, sjette afsnit, affattes de fire led således: "- raps og solsikke: artikel 4 i Kommissionens forordning (EF) nr. 2316/1999(13)

- hør: godtgørelsen ydes kun, hvis hørfrøene produceres af frø af hørsorter, der betragtes som andre end dem, der hovedsagelig er bestemt til produktion af fibre som omhandlet i artikel 1 i forordning (EØF) nr. 1308/70

- hård hvede: artikel 6, stk. 4 og 5, i forordning (EF) nr. 2316/1999."

d) Det eksisterende stk. 2, syvende afsnit, affattes således: "Fastslås der for arealer, som er anmeldt og rent faktisk er blevet tilsået med hård hvede, en forskel mellem den minimumsmængde certificeret frø, som medlemsstaten har fastsat, og den faktisk anvendte mængde, forstås ved 'fastslået areal' det areal, der beregnes ved at dividere den samlede mængde certificeret frø, som producenten har godtgjort er anvendt, med den minimumsmængde pr. ha, som medlemsstaten har fastsat for den pågældende producents område. Det således fastslåede areal anvendes, efter anvendelse af ovennævnte nedsættelser, til at beregne retten til supplementet eller særstøtten som omhandlet i artikel 5 i forordning (EF) nr. 1251/1999."

e) Det eksisterende stk. 3 indsættes efter stk. 2, tredje afsnit, som nyt fjerde afsnit.

f) Stk. 4 affattes således: "4. Arealer, der ifølge stk. 1-3 er blevet fastslået med henblik på støtteberegningen, anvendes til beregning af loftet for de præmier, der er nævnt i artikel 12 i forordning (EF) nr. 1254/1999.

Beregningen af det maksimale areal, der berettiger producenter af markafgrøder til udbetaling af arealstøtte, sker på grundlag af det udtagne areal, der faktisk er fastslået, og proportionalt i forhold til de forskellige afgrøder."

12) Artikel 10 erstattes af følgende artikel 10-10g: "Artikel 10

1. Gælder der et individuelt loft, begrænses det antal dyr, der er anført i støtteansøgningen, til det antal, der er fastsat som loft for den pågældende bedrift.

2. Der kan i intet tilfælde ydes støtte til flere dyr end anført i støtteansøgningen.

3. En støtteordning kan på et hvilket som helst tidspunkt korrigeres, hvis det antal dyr, der er anført i en støtteansøgning, overstiger det antal, der konstateres under den administrative kontrol eller kontrollen på stedet foretaget i overensstemmelse med artikel 6. Støttebeløbet beregnes da på grundlag af det fastslåede antal støtteberettigede dyr, jf. artikel 10b.

4. Hvis en landbruger har været ude af stand til at opfylde sin forpligtelse til at holde dyrene som følge af force majeure, bibeholder han retten til at modtage støtte for det antal dyr, der rent faktisk var støtteberettigede på det tidspunkt, hvor der indtraf force majeure.

5. Hvis landbrugeren som følge af forhold, der er begrundet i besætningens naturlige livsbetingelser, ikke kan opfylde forpligtelsen til at holde de dyr, der er anmeldt med henblik på præmie, i den periode, hvor han obligatorisk skal holde dem, bevares præmieretten for det antal dyr, der er præmieberettigede, og som rent faktisk er holdt i den obligatoriske periode, forudsat at landbrugeren skriftligt har underrettet myndighederne senest ti arbejdsdage efter, at nedgangen i antallet af dyr er konstateret. Med forbehold af de faktiske omstændigheder, som der skal tages hensyn til i de enkelte tilfælde, kan myndighederne navnlig anerkende følgende som besætningens naturlige livsbetingelser:

a) et dyrs død som følge af sygdom

b) et dyrs død som følge af et uheld, som landbrugeren ikke kan gøres ansvarlig for.

Artikel 10a

1. Kvæg på en bedrift tages kun i betragtning, hvis det er kvæg, som er identificeret i støtteansøgningen.

2. Dog kan en ammeko eller kvie, der er anmeldt med henblik på præmie i overensstemmelse med artikel 6 i forordning (EF) nr. 1254/1999, inden for grænserne ifølge artikel 6, stk. 2, i forordning (EF) nr. 1254/1999 udskiftes med en anden ammeko eller kvie.

3. Hvad angår ammekøer og kvier, der holdes i bjergområder, kan en ammeko kun udskiftes med en ammeko og en kvie kun med en kvie efter artikel 10 i forordning (EF) nr. 1254/1999.

4. Hvad angår artikel 13, stk. 4, i forordning (EF) nr. 1254/1999, kan en malkeko kun udskiftes med en anden malkeko.

5. Udskiftningen skal ske senest 20 dage efter den dato, hvor dyret har forladt bedriften, og indføres i landbrugerens register senest tre dage efter, at den har fundet sted. De myndigheder, som præmieansøgningen blev indgivet til, skal underrettes senest ti arbejdsdage efter udskiftningen.

6. Medlemsstaten kan beslutte ikke at anvende underretningsforpligtelsen i stk. 5, når dens elektroniske database efter artikel 5 i forordning (EF) nr. 820/97 giver tilstrækkelig sikkerhed for nøjagtigheden af de data, den indeholder til kontrol af udskiftninger. Medlemsstaten tager hensyn til udskiftninger ved udvælgelsen af støtteansøgninger til kontrol på stedet.

Artikel 10b

1. Hvis der ved den administrative kontrol eller kontrollen på stedet fastslås en forskel mellem dyrene anført i støtteansøgningen og de konstaterede og støtteberettigede dyr, nedsættes støtten i henhold til stk. 2, medmindre der foreligger force majeure, og efter anvendelse af artikel 10, stk. 5, med hensyn til besætningens naturlige livsbetingelser.

2. Hvis ansøgningen omfatter højst 20 dyr, nedsættes støttebeløbet:

a) hvis overskridelsen er på to dyr eller derunder, med den procent, der svarer til den konstaterede overskridelse

b) hvis overskridelsen er på over to dyr, men dog højst fire dyr, med to gange den procent, der svarer til den konstaterede overskridelse.

Er overskridelsen på over fire dyr, ydes der ingen præmie.

I andre tilfælde nedsættes støttebeløbet:

a) hvis overskridelsen er på højst 5 %, med den procent, der svarer til den konstaterede overskridelse

b) hvis overskridelsen er på over 5 %, men dog højst 20 %, med det dobbelte af den procent, der svarer til den konstaterede overskridelse.

Er overskridelsen på over 20 %, ydes der ingen støtte.

Procenterne i første afsnit, litra a) og b), beregnes på grundlag af det anmeldte antal dyr, og procenterne i tredje afsnit, litra a) og b), på grundlag af det konstaterede antal dyr.

Artikel 10c

1. For andet kvæg end det, der er omfattet af artikel 10b, gælder det, at hvis det ved en kontrol på stedet viser sig, at antallet af EF-støtteberettigede eller -støtterelevante dyr på bedriften ikke svarer til:

a) de dyr, der er indberettet til den elektroniske database i henhold til artikel 7 i forordning (EF) nr. 820/97

b) de dyr, der er opført i landbrugerens liste i henhold til artikel 7 i forordning (EF) nr. 820/97

c) passene for dyr, der holdes på bedriften, i henhold til artikel 6 i forordning (EF) nr. 820/97

foretages der en forholdsmæssigt tilsvarende nedsættelse af det samlede støttebeløb til ansøgeren under den pågældende støtteordning for de tolv måneder forud for den kontrol på stedet, hvor forholdet er konstateret, medmindre der foreligger force majeure.

Nedsættelsen beregnes på grundlag af antallet af alle tilstedeværende dyr under den pågældende støtteordning eller oplysningerne i den elektroniske database i henhold til artikel 5 i forordning (EF) nr. 820/97 eller passene eller optegnelserne i landbrugerens liste, idet det laveste tal lægges til grund.

2. Hvad angår fejl eller udeladelser i optegnelserne i landbrugerens liste eller passene, anvendes en nedsættelse efter stk. 1 kun, når et sådant forhold konstateres ved mindst to kontrolbesøg inden for en periode på 24 måneder.

3. Hvis den forskel, der konstateres ved kontrol på stedet, er på over 20 % af det konstaterede antal støtteberettigede dyr, ydes der ingen præmie for de tolv måneder forud for kontrollen på stedet.

Artikel 10d

Med hensyn til kvæg forstås ved dyr konstateret efter artikel 10 og 10b på tidspunktet for kontrol på stedet:

a) dyr, der er individuelt identificeret ved hjælp af et pas i henhold til artikel 6 i forordning (EF) nr. 820/97, som mindst indeholder oplysning om fødselsdato, køn, flytninger og dødsfald, jf. artikel 7, stk. 1, andet led, i forordning (EF) nr. 820/97

b) dyr, der er indført i den elektroniske database i overensstemmelse med artikel 5 i forordning (EF) nr. 820/97 og behørigt indført i landbrugerens liste i henhold til artikel 7 i samme forordning

c) dyr, der er individuelt identificeret ved hjælp af øremærker, jf. artikel 4 i forordning (EF) nr. 820/97

d) for så vidt angår dyr, der er ansøgt om EF-støtte for, dyr, der rent faktisk holdes på det sted, ansøgeren har meddelt, jf. artikel 5, stk. 1, fjerde led, i denne forordning.

Et dyr, der har mistet et af sine to øremærker, betragtes dog som et konstateret dyr, hvis det er utvetydigt og individuelt identificeret efter alle de øvrige relevante kriterier, der er anført i første afsnit. For dyr, der er ukorrekt indført i den elektroniske database i henhold til artikel 5 i forordning (EF) nr. 820/97 eller i landbrugerens liste, eller hvis pas af årsager, der kan tilskrives ansøgeren, er korrekt udfyldt med hensyn til fødselsdato, køn, flytninger og dødsfald, anvendes støttenedsættelsen efter artikel 10, 10b eller 10c dog udelukkende, hvis sådanne forsømmelser konstateres ved mindst to kontrolbesøg inden for 24 måneder.

Artikel 10e

1. Hvis det konstateres, at der på grund af grov uagtsomhed er anført urigtige angivelser i støtteansøgningen, landbrugerens liste, passet eller indberetningen til databasen omhandlet i artikel 7, stk. 1, i forordning (EF) nr. 820/97 eller i oplysningerne om antallet af dyreenheder eller dyr i henhold til artikel 32, stk. 3, tredje afsnit, første led, i forordning (EF) nr. 2342/1999, udelukkes landbrugeren fra den pågældende støtteordning for det pågældende kalenderår. Hvis der er tale om en forsætlig urigtig angivelse, udelukkes landbrugeren endvidere fra samme støtteordning det følgende kalenderår.

2. Hvad angår erklæringer eller attester udstedt af slagterier i forbindelse med slagtepræmien, jf. artikel 35 i forordning (EF) nr. 2342/1999, anvender medlemsstaten passende nationale sanktioner, hvis det konstateres, at et slagteri på grund af grov uagtsomhed eller forsætligt har afgivet en falsk attest eller erklæring. Konstateres dette for anden gang, fratages det pågældende slagteri i en periode på mindst et år retten til at afgive erklæringer eller udstede attester, der er gyldige i forbindelse med præmier.

Artikel 10f

Ved anvendelsen af artikel 10-10e behandles EF-støtteberettigede dyr særskilt alt efter støtteordning.

Artikel 10g

Hvad angår de supplerende betalinger i henhold til artikel 14 i forordning (EF) nr. 1254/1999, anvender medlemsstaten som hensigtsmæssigt regler om sanktioner som omhandlet i artikel 9-10f. Er det på grund af den måde, ordningen med supplerende betalinger er opbygget på i medlemsstaten, ikke hensigtsmæssigt at anvende sanktioner ud fra ovennævnte regler, sørger medlemsstaten for tilsvarende passende sanktioner i forhold til de af producenten begåede fejl."

13) Artikel 12 og 13 udgår.

14) Efter artikel 14 indsættes som ny artikel 14a: "Artikel 14a

1. Såfremt der efter indgivelse af en støtteansøgning, og inden alle støttebetingelserne er opfyldt, sker overdragelse af en bedrift i sin helhed fra en landbruger til en anden, ydes der ingen støtte til overdrageren for den overdragede bedrifts vedkommende.

2. Den støtte, overdrageren har ansøgt om, ydes til erhververen, hvis

a) erhververen inden for et tidsrum efter overdragelsen, som fastsættes af medlemsstaterne, underretter de kompetente myndigheder om overdragelsen, forpligter sig til at fremlægge eventuelle beviser krævet af de kompetente myndigheder og anmoder om udbetaling af støtten, og

b) alle støttebetingelserne opfyldes for den overdragede bedrifts vedkommende, og erhververen opfylder den i litra a) nævnte forpligtelse.

3. Når erhververen underretter de kompetente myndigheder om overdragelsen og anmoder om udbetaling af støtten efter stk. 2, litra a):

a) overgår alle rettigheder og forpligtelser, som overdrageren i medfør støtteansøgningen har i forhold til de kompetente myndigheder, til erhververen

b) tillægges erhververen med henblik på anvendelse af de pågældende EF-bestemmelser alle til bevilling af støtten nødvendige handlinger og erklæringer, som overdrageren har foretaget eller afgivet inden overdragelsen

c) kan den overdragede bedrift som undtagelse fra artikel 1, stk. 4, andet led, i forordning (EØF) nr. 3508/92 i givet fald betragtes som en særskilt bedrift i det pågældende produktionsår eller den pågældende støtte- eller præmieperiode.

4. Skal en støtteansøgning indgives efter, at de til bevilling af støtten nødvendige handlinger er foretaget, og overdrages en bedrift i sin helhed fra en landbruger til en anden, efter at disse handlinger er indledt, men inden alle støttebetingelserne er opfyldt, kan støtten ydes til erhververen, forudsat at betingelserne i stk. 2, litra a) og b), er opfyldt. I så fald finder stk. 3, litra b), anvendelse.

5. Medlemsstaterne kan, når det er hensigtsmæssigt, beslutte at yde støtten til overdrageren. I så fald:

a) ydes der ingen støtte til erhververen

b) sikrer medlemsstaterne tilsvarende anvendelse af kravene i stk. 1-4.

6. Stk. 1-5 finder ikke anvendelse ved overdragelse af dele af en bedrift. I så fald gælder de normale bestemmelser om ydelse af støtte.

7. I denne artikel forstås ved:

a) 'overdragelse af en bedrift' overdragelse af driften af de pågældende produktionsenheder

b) 'overdrager' den landbruger, hvis bedrift overdrages til en anden landbruger, og 'erhverver' den landbruger, til hvem bedriften overdrages

c) 'støtteansøgning':

i) en ansøgning om arealstøtte under de støtteordninger, der er omhandlet i artikel 1, stk. 1, litra a), i forordning (EØF) nr. 3508/92

ii) en ansøgning om husdyrstøtte under de støtteordninger, der er omhandlet i artikel 1, stk. 1, litra b), i forordning (EØF) nr. 3508/92."

15) Artikel 15 affattes således: "Artikel 15

Medlemsstaterne træffer alle yderligere foranstaltninger, der er nødvendige for denne forordnings anvendelse. De yder hinanden den fornødne bistand med henblik på de i forordningen fastsatte kontrolforanstaltninger. I den forbindelse kan medlemsstaterne også træffe passende nationale forholdsregler over for producenter eller andre markedsdeltagere, f.eks. slagterier eller sammenslutninger, der er involveret i støttebevillingsproceduren, for at sikre overholdelse af kontrolkrav såsom bedriftens løbende besætningsregister eller opfyldelse af underretningsforpligtelser.

I det omfang, det er nødvendigt eller fastsat, bistår medlemsstaterne hinanden for at sikre en effektiv kontrol og ligeledes kontrol af ægtheden af fremlagte dokumenter og/eller nøjagtigheden af udvekslede data."

16) I artikel 17 indsættes som stk. 3: "3. Uden at det berører stk. 2, sender medlemsstaterne i henhold til de bestemmelser, Kommissionen fastsætter herom, senest den 31. marts hvert år for markafgrøder og senest den 31. august hvert år for husdyrpræmier Kommissionen en rapport for det foregående kalenderår, særlig vedrørende:

a) forløbet af gennemførelsen af det integrerede system

b) antallet af ansøgninger samt det samlede areal og det samlede antal dyr fordelt på de enkelte støtteordninger som omhandlet i artikel 1 i forordning (EØF) nr. 3508/92

c) antallet af ansøgninger samt det samlede areal og det samlede antal dyr, der er kontrolleret

d) resultatet af den udførte kontrol, med angivelse af de nedsættelser, der er anvendt i medfør af artikel 9 og 10."

17) Artikel 19, stk. 3, udgår.

Artikel 2

Denne forordning træder i kraft den 1. januar 2000.

Den gælder for ansøgninger for produktionsår eller præmieperioder, der begynder den 1. januar 2000 eller derefter.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 21. december 1999.

På Kommissionens vegne

Franz FISCHLER

Medlem af Kommissionen

(1) EFT L 355 af 5.12.1992, s. 1.

(2) EFT L 127 af 21.5.1999, s. 4.

(3) EFT L 391 af 31.12.1992, s. 36.

(4) EFT L 212 af 30.7.1998, s. 23.

(5) EFT L 160 af 26.6.1999, s. 80.

(6) EFT L 160 af 26.6.1999, s. 1.

(7) EFT L 160 af 26.6.1999, s. 21.

(8) EFT L 312 af 20.11.1998, s. 1.

(9) EFT L 160 af 26.6.1999, s. 103.

(10) EFT L 117 af 7.5.1997, s. 1.

(11) EFT L 281 af 4.11.1999, s. 30.

(12) EFT L 354 af 30.12.1997, s. 23.

(13) EFT L 280 af 30.10.1999, s. 43.